ไอเอ็นจีมองดีหนี้ยุโรปกดหุ้นไทยลงไม่ลึก
ไอเอ็นจี มองหุ้นไทยไปต่อ หนี้ยุโรปกดดัชนีลงได้อีกไม่มาก แนะลงทุน 3 กองทุนหาผลตอบแทนจากตลาดหุ้น
11 พ.ค. 2555

ไอเอ็นจี มองหุ้นไทยไปต่อ หนี้ยุโรปกดดัชนีลงได้อีกไม่มาก แนะลงทุน 3 กองทุนหาผลตอบแทนจากตลาดหุ้น
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บลจ.ไอเอ็นจี มองทิศทางตลาดหุ้นไทยยังมีโอกาสปรับตัวสูงขึ้นจากความแข็งแกร่งของเศรษฐกิจไทย และผลประกอบการของบริษัทจดทะเบียนที่มีแนวโน้มเติบโต ทำให้ตลาดหุ้นไทยยังเป็นทางเลือกที่น่าลงทุนของนักลงทุน
นายจุมพล กล่าวว่า แม้ตลาดจะกังวลการเลือกตั้งฝรั่งเศสที่กดดันบรรยากาศการลงทุน หลังจากนายฟรองซัวส์ ออลลองด์ ผู้นำพรรคสังคมนิยมจะเป็นฝ่ายชนะการเลือกตั้งประธานาธิบดี และนายอเล็กซิส ซีพราส ผู้นำพรรคซิริซา ซึ่งเป็นพรรคการเมืองฝ่ายซ้ายของกรีซได้รับสิทธิในการจัดตั้งรัฐบาล 
นโยบายหลักของพรรค คือ การปฏิเสธการช่วยเหลือและข้อตกลงกู้ยืมเงินจากอียูและกองทุนการเงินระหว่างประเทศ (ไอเอ็มเอฟ) ที่อาจส่งผลให้การแก้ปัญหาหนี้สินยุโรปต้องล่าช้าออกไปหรือมีอุปสรรคมากขึ้น แต่ความเสี่ยงในการปรับตัวลดลงของตลาดก็น่าจะจำกัด เนื่องจากตลาดได้คาดการณ์ประเด็นดังกล่าวล่วงหน้าแล้ว 
นอกจากนี้ ตลาดหุ้นไทยยังได้รับอานิสงส์ของการเข้ามาลงทุนอย่างต่อเนื่องของนักลงทุนต่างประเทศ ณ วันที่ 8 พ.ค. 2555 มีมูลค่าซื้อสุทธิ 86,345 ล้านบาท ขณะที่ผลประกอบการของบริษัทจดทะเบียนไทย และตัวเลขภาคการผลิตของสหรัฐและจีนยังเป็นแรงสนับสนุนให้หุ้นไปต่อได้
นายจุมพล กล่าวว่า เพื่อให้การแสวงหาผลตอบแทนของนักลงทุนสอดคล้องกับทิศทางของตลาดหุ้นไทย บลจ.ไอเอ็นจี จึงแนะนำให้นักลงทุนหาจังหวะเข้าลงทุนในหุ้นผ่านกองทุนรวม ซึ่งจะช่วยกระจายความเสี่ยงจากการลงทุน โดยมีผู้จัดการกองทุนที่ใกล้ชิดกับข้อมูลทำหน้าที่คัดกรองหุ้นที่จะเข้าลงทุน 
สำหรับกองทุนที่มีนโยบายลงทุนในหุ้นของ บลจ.ไอเอ็นจี ที่สามารถพิจารณาเป็นทางเลือกในการลงทุน แบ่งเป็น 3 นโยบายการลงทุนตามความต้องการของนักลงทุน ได้แก่ กองทุนเปิดไอเอ็นจีไทยอีควิตี้ฟันด์ สำหรับนักลงทุนที่ชอบลงทุนในหุ้น ซึ่งผลตอบแทนย้อนหลังจากต้นปีอยู่ที่ 21.75% สูงกว่าดัชนีเปรียบเทียบที่ให้ผลตอบแทน 18.19% โดยแนะนำให้หาจังหวะหุ้นปรับตัวลดลงก่อนเข้าลงทุน 
กองทุนเปิดไอเอ็นจีไทยบาลานซ์ฟันด์ ลงทุนในหุ้น 35-65% ของมูลค่าสินทรัพย์สุทธิของกองทุน ส่วนที่เหลือจะลงทุนในตราสารหนี้ ให้ผลตอบแทนย้อนหลัง 16.14% สูงกว่าดัชนีเปรียบเทียบที่ 8.7% และกองทุนเปิดไอเอ็นจีไทยมิกซ์ 15/85 ปันผล มีนโยบายลงทุนในหุ้นเพียง 15% โดยผลตอบแทนตั้งแต่จัดตั้งกองทุนเมื่อวันที่ 11 เม.ย.ที่ผ่านมา อยู่ที่ 0.81% สูงกว่าดัชนีเปรียบเทียบซึ่งอยู่ที่ 0.65%